Foto: Patrik Maček/Pixsell

PISCI Lexa zaradili su milijune u poslu s Agrokorom, a potpredsjednica vlade i dalje uporno ponavlja da su radili pro bono. Na pitanja o njihovoj zaradi, ona, baš kao i premijer koji je jako dobro znao što se radi, uporno ponavlja - spasili smo hrvatsko gospodarstvo, to nam je bio cilj.



Tportal je danas, na temelju dokumentacije iz Fine, objavio njihove poslovne rezultate za prošlu godinu. Nedostaju rezultati InterCapitala koji će također biti vrlo zanimljivi, ali zato imaju poslovne rezultate ureda Tina Doličkog, Ramljakovog savjetnika. Njihovi podaci potvrđuju sve ono što već mjesecima piše Index - da su svi umiješani u pro bono pisanje zakona zapravo dobro zaradili.

Index je već pisao kako je Ramljak svojoj "bivšoj" firmi Texo Management osigurao unosan ugovor s Agrokorom, a prema podacima koje smo objavljivali Ramljak je sebi osigurao više od milijun kuna honorara, a bivšoj tvrtki najmanje 12 milijuna kuna. Najmanje, jer će konačan iznos ovisiti o iznosu naknade za uspjeh. Do sada je Texo zaradio oko 11 milijuna kuna, objavili smo nakon što je Ramljak podnio ostavku.



Texo Management - rast dobiti veći od tisuću posto



A kako donosi Tportal, konzultantska tvrtka Ante Ramljaka i Tomislava Matića lani je poslovala s prihodom od 8,8 milijuna kuna što je rast od čak 625 posto u odnosu na 2016. kada je imala prihode 1,3 milijuna kuna. Rashodi Texa iznosili su 5,3 milijuna kuna, a neto dobit iznosila je 3,4 milijuna kuna, što u postocima iznosi rast veći od tisuću posto. Prema bilanci koju je na uvid dobio portal, kratkotrajna imovina Texa porasla je 350 posto, s 2,6 na 11,7 milijuna kuna, zato što su na kraju 2016. godine na računu u banci imali 156.000 kuna, dok su na kraju prošle godine imali 8,6 milijuna kuna. Snažno su im porasle i kratkoročne obveze: u 2017. Texo je imao 5,45 milijuna kuna obaveza u stavci obaveze za zajmove, depozite i slično. Iz poslovnih izvještaja predanih Fini nemoguće je zaključiti zašto je i od koga tvrtka u godini kada joj je promet rastao preko 600 posto uzela pet milijuna kuna zajma, navodi Tportal.

Altera Savjetovanje - prihodi veći od tisuću posto



Prihodi tvrtke u kojoj rade Branimir Bricelj i Marko Delić porasli su sa 771 tisuće kuna na 9,09 milijuna kuna, ili, kako piše Tportal, 1080 posto. Poslovni rashodi iznosili su im 724 tisuće kuna pa je njihova dobit iznosila 8,4 milijuna kuna. U financijskom izvještaju stoji i kako će platiti 1,5 milijuna kuna poreza.



Šavorić je imao "samo" 11 posto rasta prihoda



Odvjetnik Šavorić, za kojega je Dalićka pred cijelom javnosti ustvrdila kako s njim nema nikakve veze, također je sudjelovao u prepisci s potpredsjednicom vlade. Njegov je ured lani imao rast prihoda od 11 posto, sa 17 na 19 posto. Ukupni rashodi iznosili su im 7,3 milijuna kuna, a neto dobit iznosila je 11,6 milijuna kuna, oko 2,1 milijuna više nego 2016.



Bogdanović, Dolički i Partneri 29 posto više prihoda

Tin Dolički bio je pravni savjetnik Ante Ramljaka u Agrokoru. On je poznati zagrebački odvjetnik specijaliziran za trgovačko pravo koji je na prvoj sjednici vjerovničkog vijeća zastupao američki fond Knighthead Capital Management. Zašto je Ramljak odabrao baš Knightheadova predstavnika, je li to bio njegov osobni izbor ili odabir američkog strvinarskog fonda, upitali smo u ponedjeljak na novinarskom brifingu vladina povjerenika koji nam uskratio odgovor, kazavši kako je tema brifinga plan restrukturiranja kompanije.

Na dan kada su objavljeni sporni detalji kredita, 26. listopada, Ramljak je novinarima ponudio Doličkog kao stručnjaka koji je pojašnjavao kako u tom ugovoru nema ništa sporno. Davao je medijima izjave nakon presice i pojašnjavao je kasnije na HRT-u kako to što vlada zapravo ne može smijeniti povjerenika valja promatrati "u širem kontekstu". "Kada vjerovnici daju novac, žele da okolnosti pod kojim su dali kroz cijelo vrijeme korištenja nekog kredita budu iste ili povoljnije za njih", govorio je Dolički.



Ured Doličkog u 2017. godini je imao prihod od 10,6 milijuna kuna, što je 2,4 milijuna ili 29 posto više u odnosu na godinu ranije. Poslovni rashodi su im pali sa 7,1 na 6,1 milijun kuna, pa je njihova dobit iznosila je 4,5 milijuna kuna. Godinu ranije imali su dobit od 1,1 milijun kuna, što znači da su je u 2017. povećali za 300 posto.